FAK-Internasionale Afrikaans-ekspo – 'n kreatiewe skryfkunskompetisie vir leerders en studente - Afrikaans.com
Ons Afrikaanse erfenis. (Foto middel: Goeie Huishouding)
FAK: Internasionale Afrikaans-ekspo
– 'n skryf- en kreatiewe kunstekompetisie vir leerders en studente
Die Internasionale Afrikaans-ekspo is 'n skryf- en kreatiewe kunstekompetisie vir skoolleerders en studente in Suid-Afrika en Namibië asook enige land ter wêreld waar Afrikaans gebruik en/of bestudeer word. Veral studente van Afrikaansdepartemente aan universiteite regoor die wêreld word aangemoedig om deel te neem. Lande sluit in Wes- en Oos-Europa, Australië en Nieu-Seeland, Kanada en die VSA.
Leerders van graad 6 tot 12 en studente kan aan die opwindende en GRATIS skryfkompetisie deelneem. Die kompetisie fokus veral op die kreatiewe hantering van Afrikaans.
Vanjaar se tema: Erfenis
Inskrywings kan op drie maniere ingedien word:
Aanlyn by ekspo.fak.org.za, waarna die deelnemer 'n verwysingsnommer ontvang. Die dagboekinskrywing, resensie, opstel, gedig en kortverhaal moet in pdf- of jpeg-formaat aangeheg word.
Per e-pos na ekspo@fak.org.za. Indien hierdie metode gevolg word, moet elke inskrywing vergesel wees van 'n leerderinskrywingsvorm.
Per hand by die FAK-kantoor op die Voortrekkermonument-terrein, Pretoria. Skilderkuns en fotografie kan slegs per hand ingehandig word. Indien hierdie metode gevolg word, moet elke inskrywing vergesel wees van 'n leerderinskrywingsvorm.
Hoe vind die beoordeling plaas?
Daar is verskillende fases van beoordeling. Slegs nasionale beoordeling sal plaasvind. Leerders word volgens ouderdomsgroepe beoordeel. In elke afdeling en elke kategorie volgens die ouderdomsgroepe sal 'n wenner aangewys word. Die organiseerders behou egter die reg voor om, indien daar na hulle mening te min inskrywings in 'n kategorie is of as die standaard nie hoog genoeg is nie, nie 'n wenner in die spesifieke kategorie aan te wys nie.
Nasionale beoordeling: 1-30 Augustus 2018
Wenners word bekendgemaak: Eerste week in September 2018 en deelnamesertifikate word versend. Hierdie sertifikate kan by skole se prysuitdelings oorhandig word.
Elke kategoriewenner ontvang 'n prys.
Die wenskool ontvang R10 000. Die wenskool sal volgens 'n formule bepaal word. Die volgende sal bv. in ag geneem word: persentasie inskrywings, hoeveelheid wenners, deelname aan verskeidenheid kategorieë.
'n Algehele wenner wat die uitblinker was en die tema die beste beskryf het, of dit nou deur 'n foto, opstel of gedig was, word aangewys.
Die wenner ontvang die wisseltrofee en R5 000 kontant word gegee vir haar/sy skool.
Skole en wenners van afdelings kry mediablootstelling.
Vir navrae: Chrisna Nel 083 460 6017
Vir voorskrifte en leiding in die verskillende kategorieë, asook inskrywingsvorm, kyk hier: ekspo@fak.org.za
Meer oor die FAK
Die Federasie van Afrikaanse Kultuurvereniginge (FAK) is in 1929 gestig. Die FAK is 'n toekomsgerigte kultuurorganisasie wat 'n tuiste vir die Afrikaanse taal en kultuur bied, ons Afrikanergeskiedenis positief bevorder en jou toelaat om kreatief te wees in jou taal en kultuur.